## Samningur milli ábyrgðaraðila persónuupplýsinga og vinnsluaðila persónuupplýsinga

### Inngangur

Samningur þessi, á milli ábyrgðaraðila persónuupplýsinga og vinnsluaðila persónuupplýsinga er gerður á grundvelli 25. gr. laga nr. 90/2018 um persónuvernd og vinnslu persónuupplýsinga (persónuverndarlög), sbr. lögfestingu persónuverndarreglugerðarinnar (ESB) 2016/679[[1]](#footnote-1) (persónuverndarreglugerðin). Vinnsluaðila, eða þeim sem starfar í umboði hans, er einungis heimilt að starfa í samræmi við skrifleg fyrirmæli ábyrgðaraðila og í samræmi við gildandi lög og reglur, þ.m.t. hvað varðar miðlun persónuupplýsinga til þriðja lands. Að öðru leyti gilda ákvæði persónuverndarlaga og reglur nr. 299/2001 um öryggi persónuupplýsinga, eftir því sem við á og trúnaðarskyldur ábyrgðaraðila og vinnsluaðila við meðferð persónuupplýsinga.

Hafi ábyrgðaraðili og vinnsluaðili áður gert nytjaleyfis- og þjónustusamning um upplýsingakerfið gilda ákvæði þessa samnings framar ákvæðum nytjaleyfis og þjónustusamnings ef ákvæðin teljast ósamrýmanleg.

### Aðilar samnings – ábyrgðaraðili og vinnsluaðili

Aðilar samnings þessa eru:

Ábyrgðaraðili persónuupplýsinga: *[****Heiti grunnskóla****]*, kt. *[xxxxxx-xxxx]*, *[heimilisfang og póstfang]*, í samningi þessum nefndur ábyrgðaraðili.

Vinnsluaðili persónuupplýsinga: [***Heiti vinnsluaðila***], kt. *[xxxxxx-xxxx]*, *[heimilisfang og póstfang*, Reykjavík, í samningi þessum nefndur vinnsluaðili.

Um skilgreiningar hugtaka vísast til 4. gr. samnings þessa.

**2. Lögmæti og heimild til vinnslu persónuupplýsinga í [*Heiti vinnsluaðila*]**

### Samkvæmt ákvæði 2. mgr. 18. gr. laga nr. 91/2008 um grunnskóla skulu foreldrar veita grunnskóla upplýsingar um barn sitt sem nauðsynlegar eru fyrir skólastarfið og velferð barnsins.

### Allir grunnskólar landsins sem eru ábyrgðaraðilar samkvæmt samningi þessum, hafa heimild á grundvelli 1. mgr. 9. gr. og 1. mgr. 11. gr. persónuverndarlaga til að skrá tilteknar persónuupplýsingar um nemendur í rafrænt upplýsingakerfi. Hér er um að ræða upplýsingar um nemendur eins og þær eru skilgreindar af ábyrgðaraðila í 3. gr. samnings þessa.

Samkvæmt 11. gr. laga um grunnskóla nr. 91/2008, með síðari breytingum, fer um ráðningu skólastjóra og starfsfólks grunnskóla eftir ákvæðum sveitarstjórnarlaga og nánari fyrirmælum í stjórn sveitarfélagsins eftir því sem við á. Á grundvelli framangreinds og [samþykkta Reykjavíkurborgar ]er skólastjóra heimilt skv. 1. mgr. 9.gr. og 1. mgr. 11. gr. persónuverndarlaga, að skrá tilteknar persónuupplýsingar um starfsmenn ábyrgðaraðila. *(Þessa málsgrein skal aðeins nota ef við á)*

Ábyrgðaraðili ber ábyrgð á þeim upplýsingum sem hann eða starfsmenn hans skrá í kerfið.

Ábyrgðaraðili skal gæta að því að skráningar séu málefnalegar, sanngjarnar og í samræmi við vandaða vinnsluhætti persónuupplýsinga. Skólastjóri viðkomandi grunnskóla skal hafa eftirlit með framangreindum upplýsingum skv. 9. gr. reglugerðar nr. 897/2009, um miðlun og meðferð upplýsinga um nemendur í grunnskólum og rétt foreldra til aðgangs að upplýsingum um börn sín. Skólastjóri getur hvenær sem honum hentar sent vinnsluaðila,skriflegar spurningar sem tengjast verklagi og/eða ráðstöfunum og öðrum atriðum sem talin eru nauðsynleg til að uppfylla samning þennan og lagaskyldu.

**3. Vinnsla persónuupplýsinga**

Eftir skriflegum fyrirmælum ábyrgðaraðila og á grundvelli samnings þessa hefur vinnsluaðili aðgang og heimild til þess að vinna með persónuupplýsingar um nemendur og starfsmenn (*ef við á)* á vegum ábyrgðaraðila. Skuldbindur vinnsluaðili sig til að vinna með og meðhöndla umræddar upplýsingar í samræmi við skilmála samningsins. Eðli vinnslu starfsemannar skv. samningi þessum er að vinnsluaðili gerir ábyrgðaraðila kleift að sinna þeim lagaskyldum sem á honum hvíla vegna starfsemi sinnar. Vinnsluaðili veitir ábyrgðaraðila þjónustu í formi upplýsingakerfis sem er sniðið að grunnskólum og þörfum þeirra.

Tilgangur vinnslu er að uppfylla lagaskyldu samkvæmt ákvæði 2. mgr. 18. gr. laga nr. 91/2008 um grunnskóla.

Vinnsluaðila er heimilt að vinna með eftirfarandi tegundir persónuupplýsinga:

***Grunnupplýsingar um nemendur:***

Um er að ræða grunnupplýsingar um nemanda, þ.e. nafn, kennitölu, heimilisfang, netfang, símanúmer og tengiliðaupplýsingar um nánustu aðstandendur, ljósmynd, einkunnir, fjarvistir, heimavinnu og almenna umfjöllun um atburði sem eiga sér stað á skólatíma. Ábyrgðaraðili skal skilgreina og upplýsa vinnsluaðila um hvaða grunnupplýsingar skulu færðar inn í vefkerfið.

***[Grunnupplýsingar um starfsmenn ábyrgðaraðila:*** *(þessa málsgrein skal aðeins nota ef við á)*

Um er að ræða grunnupplýsingar um starfsmenn ábyrgðaraðila, þ.e. nafn, heimilisfang, tölvupóstfang, símanúmer, tengiliðaupplýsingar um nánustu aðstandendur, starfsheiti, upplýsingar vegna launa, ráðningarhlunninda, launaflokkur, menntunarnúmer, starfshlutfall, tímaskráningar og forföll.]

***[Grunnupplýsingar um starfsmenn frístundamiðstöðva:*** *(þessa málsgrein skal aðeins nota ef við á)*

Um er að ræða grunnupplýsingar um starfsmenn frístundamiðstöðva, þ.e. nafn og tölvupóstfang.]

***Viðkvæmar persónuupplýsingar:***

Um er að ræða viðkvæmar persónuupplýsingar, t.d. um greiningar eða heilsufar, um nemendur eða aðstandendur þeirra í rafræn upplýsingakerfi til samræmis við skilgreiningu laga um persónuvernd og vinnslu persónuupplýsinga nr. 90/2018 á hugtakinu.

Vinnsluaðila er heimilt að vinna með eftirfarandi flokka af skráðum einstaklingum: Grunnskólabörn, forráðamenn og starfsmenn ábyrgðaraðila, sem og hverja þá flokka skráðra einstaklinga sem ábyrgðaraðili ákveður að séu skráðir í kerfið hverju sinni.

**4. Skilgreiningar**

Um samning þennan er hvort tveggja notuð heitin „samningur“ eða „vinnslusamningur.“

Samningur þessi inniheldur samskonar skilgreiningar og finna má í ákvæðum persónuverndarlaga, reglugerð nr. 897/2009 um miðlun og meðferð upplýsinga um nemendur í grunnskólum og rétt foreldra til aðgangs að upplýsingum um börn sín og reglur nr. 299/2001 um öryggi persónuupplýsinga, sbr. neðangreint:

a) **Ábyrgðaraðili** persónuupplýsinga (ábyrgðaraðili) er sá aðili sem ákveður einn eða í samvinnu við aðra tilgang og aðferðir við vinnslu persónuupplýsinga, þann búnað sem notaður er og aðra ráðstöfun upplýsinganna. Sá grunnskóli sem notast við rafrænt upplýsingakerfi til þess að skrá upplýsingar um nemendur sína í gagnagrunn vinnsluaðila er *ábyrgðaraðili*.

b) **Vinnsluaðili** persónuupplýsinga (vinnsluaðili) er sá aðili sem vinnur persónuupplýsingarnar á vegum ábyrgðaraðila. [Nafn vinnsluaðila], sem hýsingar- og rekstraraðili kerfisins [nafn kerfis] er *vinnsluaðili* sem vinnur með persónuupplýsingarnar á vegum hvers ábyrgðaraðila, þ.e. hvers grunnskóla sem notar vefkerfið mentor.is

c) **Vinnsla** er aðgerð eða röð aðgerða þar sem persónuupplýsingar eru unnar, hvort sem vinnslan er sjálfvirk eða ekki, svo sem söfnun, skráning, flokkun, kerfisbinding, varðveisla, aðlögun eða breyting, heimt, skoðun, notkun, miðlun með framsendingu, dreifing eða aðrar aðferðir til að gera upplýsingarnar tiltækar, samtenging eða samkeyrsla, aðgangstakmörkun, eyðing eða eyðilegging.

d) **Persónuupplýsingar** vísa til upplýsinga um persónugreindan eða persónugreinanlegan einstakling („skráðan einstakling“); einstaklingur telst persónugreinanlegur ef unnt er að persónugreina hann, beint eða óbeint, svo sem með tilvísun í auðkenni eins og nafn, kennitölu, staðsetningargögn, netauðkenni eða einn eða fleiri þætti sem einkenna hann í líkamlegu, lífeðlisfræðilegu, erfðafræðilegu, andlegu, efnalegu, menningarlegu eða félagslegu tilliti.

**e) Grunnupplýsingar** eru þær upplýsingar sem taldar eru upp í kafla 3. í samningi þessum. Innfærðar upplýsingar eru á ábyrgð ábyrgðaraðila sem ber að skilgreina hvaða upplýsingar skuli færðar í kerfið og upplýsa notendur þess þar að lútandi.

f) **Viðkvæmar persónuupplýsingar** taka til:

1. Upplýsinga um kynþátt, þjóðernislegan uppruna, stjórnmálaskoðanir, trúarbrögð, lífsskoðun eða aðild að stéttarfélagi.
2. Heilsufarsupplýsinga, sem varða líkamlegt eða andlegt heilbrigði einstaklings, þ.m.t. heilbrigðisþjónustu sem hann hefur fengið, og upplýsingar um lyfja-, áfengis- og vímuefnanotkun.
3. Upplýsinga um kynlíf manna og kynhegðan.
4. Erfðafræðilega upplýsinga, þ.e. persónuupplýsinga sem varða arfgenga eða áunna erfðaeiginleika einstaklings sem gefa einkvæmar upplýsingar um lífeðlisfræði eða heilbrigði einstaklingsins og fást einkum með greiningu á líffræðilegu sýni frá viðkomandi einstaklingi.
5. Lífkennaupplýsinga, þ.e. persónuupplýsinga sem fást með sérstakri tæknivinnslu og tengjast líkamlegum, lífeðlisfræðilegum eða atferlisfræðilegum eiginleikum einstaklings og gera það kleift að greina eða staðfesta deili á einstaklingi með ótvíræðum hætti, svo sem andlitsmyndir eða gögn um fingraför, enda sé unnið með upplýsingarnar í því skyni að persónugreina einstakling með einkvæmum hætti.

g) **Öryggisbrestur við meðferð persónuupplýsinga** er brestur á öryggi sem leiðir til óviljandi eða ólögmætrar eyðingar persónuupplýsinga, sem eru sendar, varðveittar eða unnar á annan hátt, eða að þær glatist, breytist, verði birtar eða aðgangur veittur að þeim í leyfisleysi.

### 5. Gildissvið og markmið samnings

Samningur þessi hefur það markmið að uppfylla ákvæði 25. gr. persónuverndarlaga þar sem m.a. er kveðið á um gerð skriflegs samnings á milli ábyrgðaraðila og vinnsluaðila um vinnslu persónuupplýsinga að uppfylltum viðeigandi öryggisráðstöfunum.

Samningur þessi, sem gerður er á milli ábyrgðaraðila og vinnsluaðila snýr að þeirri þjónustu sem vinnsluaðili mun inna af hendi fyrir ábyrgðaraðila og hvaða vinnsluþætti vinnsluaðili ábyrgist að framkvæma.

Samkvæmt samningi þessum ber vinnsluaðila að sannreyna og tryggja að hann geti framkvæmt viðeigandi öryggisráðstafanir og viðhaft innra eftirlit vegna þeirra persónuupplýsinga sem ábyrgðaraðili ber ábyrgð á og hefur frumkvæði að því að óska eftir að vinnsluaðili vinni.

Vinnsluaðila er einungis heimilt að vinna þær persónuupplýsingar sem ábyrgðaraðili felur honum, í samræmi við fyrirmæli ábyrgðaraðila og í samræmi við vinnslusamninginn. Telji vinnsluaðili að fyrirmæli ábyrgðaraðila brjóti í bága við persónuverndarlög skal vinnsluaðili tilkynna ábyrgðaraðila um það þegar í stað.

Notkun hugbúnaðarins fellur m.a. undir persónuverndarlög.

**6. Trúnaður**

Öll gögn, þ. á m. persónuupplýsingar um nemendur og aðstandendur þeirra, og aðrar upplýsingar sem vinnsluaðili hefur aðgang að frá ábyrgðaraðila eða er með öðrum hætti látið í té frá ábyrgðaraðila, nefnast einu nafni „trúnaðarupplýsingar“.

Með því að undirrita samning þennan lýsir vinnsluaðili því yfir gagnvart ábyrgðaraðila að vinnsluaðili muni gæta fyllsta trúnaðar varðandi allar þær upplýsingar sem hann fær aðgang að og/eða vitneskju um hjá ábyrgðaraðila og tengjast rekstri viðkomandi grunnskóla.

**7. Notkun og meðferð trúnaðarupplýsinga**

**Þagnarskylda**

Allir starfsmenn vinnsluaðila skulu bundnir þagnarskyldu um hvaðeina sem þeir fá vitneskju um í starfi sínu og leynt skal fara samkvæmt lögum, fyrirmælum eða eðli máls. Vinnsluaðili skuldbindur sig til að sjá til þess að undirvinnsluaðili og starfsmenn hans séu einnig bundnir slíkri skyldu.

**Trúnaðarskylda**

Vinnsluaðili og starfsmenn hans skulu virða trúnaðarskyldu sína við meðferð persónuupplýsinga og láta þriðja aðila aldrei í té trúnaðarupplýsingar um vinnslu persónuupplýsinga nema þegar lög kveða á um slíkt eða ábyrgðaraðili óski þess sérstaklega á grundvelli lagaheimildar, eða heimildar í samningi þessum.

Ábyrgðaraðili veitir vinnsluaðila leyfi til vinnslu og meðferðar persónuupplýsinga um nemendur í *[nafn grunnskóla]*, enda uppfyllir vinnsluaðili kröfur Persónuverndar um öryggi og afritun gagna.

Báðum aðilum er heimilt að gefa trúnaðarupplýsingar til þeirra starfsmanna sem nauðsynlegt þykir vegna verks og einnig til þeirra ráðgjafa sem aðili verður að leita til við verk, enda tryggi hann að þeir gæti þagmælsku.

Allir starfsmenn skulu skrifa undir trúnaðarsamning við vinnsluaðila áður en þeir hefja störf þar sem kveðið er á um þagmælsku, auk þess sem öllum starfsmönnum vinnsluaðila sem ráðnir eru inn eftir undirritun samnings þessa verður gert skylt að skrifa undir slíkan samning við gildistöku samnings þessa. Í samningnum skal kveðið á um að starfsmenn vinnsluaðila séu bundnir trúnaðarskyldu um hvaðeina sem þeir fá vitneskju um í starfi sínu og því sem leynt skal fara með samkvæmt lögum og reglum, fyrirmælum og eðli máls. Trúnaðarskylda skal haldast þótt starfsmaður láti af starfi hjá vinnsluaðila.

Vinnsluaðili skal sjá til þess að starfsmenn hans fái fullnægjandi fræðslu og þjálfun um skyldur vinnsluaðila í tengslum við vinnslu persónuupplýsinga.

Vinnsluaðili skal gera ráðstafanir til að kanna bakgrunn starfsmanna og verktaka, t.d. staðfesta upplýsingar um menntun og þá reynslu sem varða starfið og eftir því sem við á skila inn sakavottorði. Jafnframt skal vinnsluaðiliviðhafa agaferli sem tekur á óheimilum aðgangi að gögnum og óheimilli notkun þeirra.

Vinnsluaðila er óheimilt að nýta trúnaðarupplýsingar frá ábyrgðaraðila í öðrum tilgangi en samningur þessi tilgreinir.

### 8. Öryggi persónuupplýsinga

Vinnsluaðila er skylt að gera og viðhafa viðeigandi tæknilegar og skipulagslegar öryggisráðstafanir til að tryggja viðunandi öryggi upplýsinga frá ábyrgðaraðila og vernda þær m.a. gegn ólöglegri eyðileggingu, gegn því að þær glatist eða breytist fyrir slysni, gegn óleyfilegum aðgangi og gegn allri annarri ólögmætri vinnslu.

Jafnframt er vinnsluaðila skylt að tryggja öryggi starfsstöðva, pappírsgagna, gagnavera, afritunarkerfa, netþjóna, tölvukerfa og færanlegra geymslumiðla eins og farsíma sem geymt geta upplýsingar.

Vinnsluaðili skal tryggja að öll vinnsla hans á persónuupplýsingum sé í samræmi við persónuverndarlög.

Meðal þeirra ráðstafana sem vinnsluaðila er skylt að fara eftir eru eftirfarandi:

 Vírusvarnir o.fl.

1. Notkun eldveggja og vírusvarna á þeim tölvum sem notaðar eru til að tengjast kerfum ábyrgðaraðila. Þessum hugbúnaði skal viðhaldið eins og kostur er.
2. Að bregðast tafarlaust við tölvuvírusum eða spilli hugbúnaði þegar hann uppgötvast með því að láta tengiliði sína hjá ábyrgðaraðila vita strax og varast að opna skjöl sem gætu verið sýkt.

Aðgangsstýring kerfa

1. Óheimilt er að lána öðrum aðgang sinn að kerfum ábyrgðaraðila.
2. Lykilorð má ekki skrifa niður þannig að óviðkomandi gæti komist yfir lykilorðið.
3. Lykilorð eiga að uppfylla eftirfarandi skilyrði:
	* Bæði há- og lágstafir
	* Tölustafir
	* Sami stafur/tala ekki þrisvar sinnum í röð
	* 8 stafir á lengd eða meira
	* Skipta þarf um lykilorð árlega
4. Þegar farið er frá starfsstöð skal starfsmaður hvort sem er vinnsluaðila eða ábyrgðaraðila ávallt aftengjast eða læsa skjá.
5. Starfsmenn hvort sem er vinnsluaðila eða ábyrgðaraðila bera fulla ábyrgð á þeim aðgangi sem þeim er veittur og afleiðingum þess ef aðrir komast yfir aðgang þeirra.
6. Aðgangsorðum skal tafarlaust breytt ef starfsmaður telur að aðrir viti um aðgangsorðið eða ef hann tekur eftir einhverju óvanalegu í tölvukerfinu.

Öryggi gagna og hugbúnaðar

1. Vinnsluaðila er óheimill aðgangur að tölvukerfum ábyrgðaraðila eða tölvutækum upplýsingum og gögnum án viðeigandi heimildar. Enn fremur er vinnsluaðila óheimilt að gera ósamþykktar breytingar á efni tölvukerfa ábyrgðaraðila, þar á meðal að eyða eða breyta gögnum.
2. Komi upp sú staða að vinnsluaðili þurfi að varðveita gögn frá ábyrgðaraðila, t.d. í þeim tilvikum sem starfsmenn hafa prentað út upplýsingar á starfsstöð ábyrgðaraðila eða skráð upplýsingar á pappír eða í tölvu, ber vinnsluaðila að gæta þess að varðveita slíkar trúnaðarupplýsingar frá ábyrgðaraðila á öruggum stað.
3. Skyldi vinnsluaðili þurfa að senda trúnaðarupplýsingar um almenningsnet eða þráðlaus net skal vinnsluaðili gæta að dulritun slíkra gagna fyrir sendingu. Þetta gæti átt við trúnaðargögn send til ábyrgðaraðila með tölvupósti eða innskráningu á kerfi ábyrgðaraðila frá útstöð sem er tengd yfir þráðlaus net. Slíkri dulkóðun má koma á með notkun dulkóðaðra vpn sambanda eða notkun dulkóðunar í þráðlausum samskiptum. Sama gildir um gögn og tölvupóstsendingar ábyrgðaraðila.

Efnislegt öryggi

1. Tryggja skal að öll gögn í umsjá vinnsluaðila séu varin gegn þjófnaði og skemmdum, hvort sem er af ásetningi, fyrir slysni eða af öðrum orsökum, s.s. af völdum náttúruafla. Meðal ráðstafana sem vinnsluaðila ætti að nota í þessu samhengi eru þjófavarnakerfi, læsingar að vinnusvæðum og/eða starfsstöðvum fyrirtækisins og/eða notkun aðgangskortakerfis.
2. Ef tölvubúnaður glatast, skemmist eða er stolið skal vinnsluaðili tilkynna það umsvifalaust til ábyrgðaraðila.
3. Ekki skal veita óviðkomandi aðgang að lokuðum svæðum.
4. Aðgangsbúnaður, aðgangskort eða aðgangslyklar starfsmanna, skuli geymdir á öruggum stað.

Öryggisbrestir

1. Vinnsluaðili skal tilkynna ábyrgðaraðila um öryggisbrest við meðferð persónuupplýsinga eigi síðar en 24 klst frá því að vinnsluaðili verður var við brestinn. Með tilkynningunni skulu fylgja hver þau skjöl eða gögn sem nauðsynleg eru til þess að ábyrgðaraðili geti tilkynnt um atvikið til viðeigandi eftirlitsstofnunar. Með öryggisbresti er m.a. átt við atvik eins og innbrot í tölvukerfi eða húsnæði, óviljaverk, óheimilan aðgang eða veikleika í kerfum.
2. Vinnsluaðili skal afhenda ábyrgðaraðila skriflega skýrslu um atvikið, eigi síðar en sjö dögum frá því að hann verður var við öryggisatvikið, þar sem fram kemur nánari lýsing atviks, hvaða aðgerða verði gripið til svo atvikið endurtaki sig ekki og innan hvaða tímamarka.

Vinnsluaðili skal beita viðeigandi tæknilegum og skipulagslegum ráðstöfunum sem tryggja viðunandi öryggi miðað við áhættu af vinnslunni og eðli þeirra gagna sem verja á, með hliðsjón af nýjustu tækni og kostnaði við framkvæmd þeirra, umfangi, samhengi og tilgangi vinnslu.

Vinnsluaðili skal vera reiðubúinn að fara að áliti eða ákvörðun Persónuverndar um aðgerðir sem uppfylla öryggiskröfur persónuverndarlaga. Vinnsluaðila er óheimilt að láta af hendi persónuupplýsingar eða vitneskju um vinnslu þeirra án þess að fyrir liggi skrifleg heimild frá ábyrgðaraðila.

### 9. Aðstoð gagnvart ábyrgðaraðila við að uppfylla skilyrði persónuverndarlaga, sbr. persónuverndarreglugerðina.

Vinnsluaðili skal aðstoða ábyrgðaraðila við að framkvæma mat á áhrifum á persónuvernd sbr. 29. gr. persónuverndarlaga, sbr. 35. gr. persónuverndarreglugerðarinnar.

Vinnsluaðili skal aðstoða ábyrgðaraðila við að uppfylla ákvæði um fyrirfram samráð við eftirlitsvaldið (Persónuvernd), skv. 30 gr. persónuverndarlaga, sbr. 36. gr. persónuverndarreglugerðarinnar.

**10. Upplýsingar og úttektir vegna sönnunar á reglufylgni**

Vinnsluaðili skal veita ábyrgðaraðila allar nauðsynlegar upplýsingar og skjöl til að sýna fram á reglufylgni vinnsluaðila.

Vinnsluaðili skal gefa ábyrgðaraðila, eða 3ja aðila á hans vegum, kost á að framkvæma úttektir á vinnslu á persónuupplýsingum hjá vinnsluaðila. Vinnsluaðili skal veita ábyrgðaraðila þá aðstoða sem ábyrgðaraðili þarf til að geta gert slíka úttekt. Ábyrgðaraðili, eða aðili á hans vegum, framkvæmir þessa úttekt til að geta gegnið úr skugga um að vinnsluaðili sé að framfylgja skyldum sínum samkvæmt samningi þessum og viðeigandi lögum og reglum.

### 11. Innra eftirlit

Vinnsluaðili skal viðhalda innra eftirliti með vinnslu persónuupplýsinga til að ganga úr skugga um að unnið sé í samræmi við persónuverndarlög og þær öryggisráðstafanir sem ákveðnar hafa verið.

Innra eftirlit skal viðhaft með reglubundnum hætti. Tíðni eftirlitsins og umfang þess skal ákveðið með hliðsjón af áhættunni sem er samfara vinnslunni, eðli gagna sem unnið er með, þeirri tækni sem notuð er til að tryggja öryggi upplýsinganna og kostnað af framkvæmd eftirlitsins. Eftirlitið skal þó ekki fara fram sjaldnar er árlega.

Vinnsluaðili skal gera skýrslu um framkvæmd innra eftirlits. Í slíkri skýrslu skal lýsa niðurstöðu hvers þáttar eftirlitsins. Skýrslurnar ber að varðveita tryggilega.

### 12. Bótaábyrgð

Vinnsluaðili ber bótaábyrgð á verkum sem hann einn hefur ákveðið og ekki rúmast innan samnings þessa. Þá getur stofnast refsiábyrgð hjá honum, bæði vegna brota gegn persónuverndarlögum og öðrum lögum, s.s. um þagnarskyldu.

Ábyrgðaraðili getur gert fjárkröfu á hendur vinnsluaðila skv. almennum reglum skaðabótaréttarvegna tjóns sem hugbúnaðurinn kann að valda, enda sé um að ræða ásetning eða gáleysi af hálfu vinnsluaðila.

### 13. Ábyrgð

Vinnsluaðili ber ábyrgð á framkvæmd samnings þessa og tekur að sér að tryggja fullnægjandi starfsemi og viðeigandi tæknilegar og skipulagslegar öryggisráðstafanir er varða alla þá þjónustuþætti sem samningurinn nær til. Jafnframt skuldbindur hann sig til að uppfylla öll þau skilyrði og kröfur sem gerðar eru til starfseminnar og vinnslusamningurinn fjallar um og fara eftir þeim lögum, reglum og stöðlum sem við eiga um starfsemina.

Miðað er við að vinnsluaðili annist fyrst og fremst sjálfur með eigin starfsliði skipulagningu, stjórnun og stefnumótun þjónustunnar. Vinnsluaðila er þó heimilt að ráða undirvinnsluaðila til að annast tiltekin verkefni við framkvæmd samnings þessa eða hluta þjónustunnar. Vinnsluaðili skal tilkynna ábyrgðaraðila skriflega um allar fyrirhugaðar breytingar sem fela í sér að breytt sé um eða bætt er við undirvinnsluaðila. Ábyrgðaraðili skal að lágmarki fá 21. dags frest frá móttökudegi tilkynningar til að mótmæla fyrirhuguðum breytingum. Komi ekki fram mótmæli frá ábyrgðaraðila innan frestsins skulu fyrirhugaðar breytingar teljast samþykktar. Vinnsluaðili ber ábyrgð á framkvæmd verka undirvinnsluaðila og aðstoðarfólks hans gagnvart ábyrgðaraðila.

Vinnsluaðili skal tryggja að sömu skyldur hvíli á undirvinnsluaðila og hvíla á vinnsluaðili á grundvelli þessa vinnslusamnings, persónuverndarlaga og annarra viðeigandi laga og reglna.

Vinnsluaðili skal bæta ábyrgðaraðila þann skaða sem ábyrgðaraðili verður sannanlega fyrir og leiðir af meðferð vinnsluaðila á upplýsingum sem stangast á við gildandi lög og reglur, fyrirmæli ábyrgðaraðila eða vinnslusamninginn.

### 14. Réttur hinna skráðu

Ábyrgðaraðili ber ábyrgð á því að veita hinum skráðu upplýsingar um vinnslustarfsemi fyrir eða um leið og vinnsla hefst, í samræmi við ákvæði persónuverndarlöggjafarinnar.

Vinnsluaðila ber með viðeigandi tæknilegum og skipulagslegum ráðstöfunum, að því marki sem það er hægt, að aðstoða ábyrgðaraðila við að sinna skyldu sinni að bregðast við erindum skráðra einstaklinga vegna réttinda þeirra skv. persónuverndarlöggjöf. Þar með talið vegna aðgangsréttar, réttar til leiðréttingar, réttar til eyðingar upplýsinga og til að andmæla vinnslu eða takmarka hana.

Berist vinnsluaðila beðni frá hinum skráða skal vinnsluaðili áframsenda slíka beiðni án tafar til ábyrgðaraðila. Vinnsluaðila er óheimilt að verða við beiðnum hinna skráðu, hafna þeim eða veita upplýsingar um vinnslu án leyfis frá ábyrgðaraðila.

### 15. Afhending og eyðing persónuupplýsinga

Ábyrgðaraðili getur hvenær sem er á samningstímanum gefið vinnsluaðila fyrirmæli um að eyða eða afhenda ábyrgðaraðila eða tilgreindum þriðja aðila, svo sem Borgarskjalasafni, skilgreindar persónuupplýsingar. Slík fyrirmæli skulu vera skrifleg og vinnsluaðili skal verða við þeim fyrirmælum svo fljótt sem verða má. Ábyrgðaraðili skal tilgreina hvort persónuupplýsingar skuli afhentar á skipulegu og algengu tölvulesanlegu sniði eða á pappír. Ef fyrirmæli um afhendingu gagna kalla á endurhönnun á framsetningarformi gagnanna hefur vinnsluaðili 90 daga til þess að framkvæma fyrstu afhendingu gagna. Um síðari skil gildir 30 daga frestur frá tilkynningu.

Þegar þjónustu lýkur samkvæmt samningi þessum skal vinnsluaðili afhenda ábyrgðaraðila eða tilgreindum þriðja aðila eða eyða, að vali ábyrgðaraðila, öllum persónuupplýsingum sem hann hefur undir höndum eða aðgang að. Einnig skal eyða öllum afritum af persónuupplýsingunum nema mælt sé fyrir um annað í lögum. Vinnsluaðili skal sýna fram á það skriflega að öllum gögnum hafi verið eytt.

Meðferð gagna og persónugreinanlegra upplýsinga af hálfu ábyrgðar- og vinnsluaðila skal að öðru leyti fara fram í samræmi við ákvæði laga nr. 77/2014 um opinber skjalasöfn með vísan til skyldna 24. gr. sömu laga um varðveisluskyldu og bann við förgun skjala í varðveislu afhendingarskyldra aðila.

**16. Persónuverndarfulltrúi**

Vinnsluaðili skal senda ábyrgðaraðila upplýsingar um nafn og samskiptaupplýsingar persónuverndarfulltrúa síns, ef hann hefur verið tilnefndur, skv. 35. gr. persónuverndarlaga, sbr. 37. gr. persónuverndarreglugerðarinnar.

**17. Skrá yfir vinnslustarfssemi**

Vinnsluaðili skal halda skrá yfir alla vinnslu starfsemi sem fram fer fyrir ábyrgðaraðila. Í henni skal koma fram eftirfarandi:

* heiti og samskiptaupplýsingar vinnsluaðila, eins eða fleiri, og sérhvers ábyrgðaraðila sem vinnsluaðilinn starfar í umboði fyrir og, eftir atvikum, fulltrúa ábyrgðaraðila eða vinnsluaðila og persónuverndarfulltrúa,
* flokkar vinnslu sem fram fer fyrir hönd hvers ábyrgðaraðila,
* ef við á, miðlun persónuupplýsinga til þriðja lands eða alþjóðastofnunar, þ.m.t. um hvaða þriðja land eða alþjóðastofnun er að ræða og, ef um er að ræða miðlun sem um getur í annarri undirgrein 1. mgr. 49. gr. persónuverndarreglugerðarinnar, gögn um viðeigandi verndarráðstafanir.
* ef mögulegt er, almenn lýsing á þeim tæknilegu og skipulagslegu öryggisráðstöfunum sem um getur í 1. mgr. 32. gr. persónuverndarreglugerðarinnar.

**18. Tengiliðir**

Tilkynningar sem samningsaðilar þurfa að beina hvor til annars, samkvæmt samningi, þessum skulu vera skriflegar. Skal hvor aðili um sig tilnefna formlegan tengilið sem beina má slíkum orðsendingum til með pósti, tölvupósti eða símbréfi.

Tilkynningar til ábyrgðaraðila skulu berast:

 [*Tilgreina aðila, og tengiliðaupplýsingar*]

Tilkynningar til vinnsluaðila skulu berast:

 [*Tilgreina aðila, og tengiliðaupplýsingar*]

Aðilum samningsins er skylt að upplýsa hvorn annan strax og breytingar verða á þeim aðilum sem skráðir eru tengiliðir samningsaðila samkvæmt samningi þessum. Ábyrgðaraðili ber ábyrgð á því hvaða aðilar hafa aðgang að hugbúnaðinum á hans vegum hverju sinni.

### 19. Vanefndir, vanefndaúrræði og varnarþing

*Ábyrgðaraðili:*

Uppfylli ábyrgðaraðili ekki skyldur sínar samkvæmt samningi þessum getur vinnsluaðili með tilkynningu krafist tafarlausra úrbóta þar sem tilgreint er með skilmerkilegum hætti hvaða úrbóta er þörf , á hvaða grundvelli þær úrbætur skulu gerðar og settir hæfilegir tímafrestir. Þó vanefndir verði af hálfu ábyrgðaraðila skal vinnsluaðili ávallt afhenda ábyrgðaraðila gögn sín og upplýsingar svo ábyrgðaraðili geti uppfyllt skyldu sína skv. lögum um opinber skjalasöfn nr. 77/2014,

Hafi ábyrgðaraðili ekki bætt úr annmörkum samkvæmt tilkynningu innan tímafrests hefur vinnsluaðili heimild til að beita öðrum vanefndaúrræðum laga þar til úrbætur hafa sannanlega verið gerðar.

Ábyrgðaraðili ábyrgist að halda vinnsluaðila skaðlausum í tengslum við hvers konar kostnað sem vinnsluaðili kann að þurfa greiða vegna ábyrgðaraðila.

*Vinnsluaðili:*

Uppfylli vinnsluaðili ekki skyldur sínar samkvæmt samningi þessum eða samkvæmt áliti eða ákvörðun Persónuverndar, getur ábyrgðaraðili með tilkynningu krafist tafarlausra úrbóta þar sem tilgreint er með skilmerkilegum hætti hvaða úrbóta er þörf, á hvaða grundvelli þær úrbætur skulu gerðar og settir hæfilega tímafrestir.

Hafi vinnsluaðili ekki bætt úr annmörkum samkvæmt tilkynningu innan tímafrests hefur ábyrgðaraðili heimild til að fresta greiðslum eða beita öðrum vanefndaúrræðum laga þar til úrbætur hafa sannanlega verið gerðar. Vinnsluaðili á ekki rétt á dráttarvöxtum þótt greiðslum sé frestað samkvæmt þessari grein.

Ef vinnsluaðili vanefnir frekar samningsskyldur sínar getur ábyrgðaraðili rift samningnum. Samningi þessum verður þó ekki rift nema vanefnd sé veruleg enda hafi ábyrgðaraðili áður gert vinnsluaðila viðvart með skriflegri tilkynningu og sett honum hæfilegan frest til úrbóta.

Vinnsluaðili ábyrgist að halda ábyrgðaraðila skaðlausum í tengslum við hvers konar kostnað sem ábyrgðaraðili kann að þurfa greiða vegna vanefnda vinnsluaðila.

Mál er kunna að rísa vegna brota og vanefnda á samningi þessum skulu rekin fyrir Héraðsdómi Reykjavíkur.

### 20. Gildistaka, gildistími, endurnýjun og uppsögn

Samningur þessi öðlast gildi við undirritun og skal þá vinnsluaðili taka við öllum réttindum og skyldum samkvæmt vinnslusamningi þessum.

Samningurinn er ótímabundinn en er uppsegjanlegur af beggja hálfu með eins mánaðar fyrirvara og er uppsögnin bundin við mánaðarmót . Uppsögn skal vera skrifleg.

Segi ábyrgðaraðili upp samningi við vinnsluaðila er lokað á hugbúnaðinn 30 dögum eftir móttöku uppsagnar á samningi. Áður en vinnsluaðili lokar á notkun hugbúnaðarins skal ábyrgðaraðili fá gögn sín afhent á rafrænu formi.

Telji samningsaðili forsendur samningsins breytast getur hann farið fram á viðræður um endurskoðun á einstaka ákvæðum samningsins á samningstímabilinu.

Með undirritun samnings þessa fellur úr gildi vinnslusamningur milli vinnsluaðila og ábyrgðaraðila, dags. [x] desember 2017, auk viðauka við vinnslusamninginn með sömu dagsetningu.

Samningur þessi er gerður í tveim eintökum og varðveitir hvor samningsaðili sitt eintak.

Staður og dags.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

f.h. vinnsluaðila, f.h. ábyrgðaraðila, [*grunnskólans (þgf.)*]

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nafn og kt. Nafn og kt.

Vottar að réttri dagsetningu og undirritun: Vottar að réttri dagsetningu og undirritun:

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

 Nafn kt. Nafn Kt.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_

 Nafn kt. Nafn Kt.

1. Eins og hún er tekin upp í samninginn um Evrópska efnahagssvæðið með þeim aðlögunum sem leiðir af ákvörðun sameiginlegu EES-nefndarinnar um breytingu á XI. viðauka (Rafræn fjarskipti, hljóð- og myndmiðlun og upplýsingasamfélagið) og bókun 37 (sem inniheldur skrána sem kveðið er á um í 101. gr.) við EES-samninginn. [↑](#footnote-ref-1)